b"\n_START_ARTICLE_\nJack Vincent\n_START_PARAGRAPH_\nJack Vincent (6. maaliskuuta 1904 Lontoo \xe2\x80\x93 3. hein\xc3\xa4kuuta 1999 Pietermaritzburg, Etel\xc3\xa4-Afrikka) oli englantilainen lintutieteilij\xc3\xa4, sotilasarvoltaan eversti._NEWLINE_Vincent muutti 21-vuotiaana Etel\xc3\xa4-Afrikkaan, miss\xc3\xa4 h\xc3\xa4n ty\xc3\xb6skenteli kahdella maatilalla Richmondin alueella Natalin provinssissa. 1920-luvulla h\xc3\xa4n palasi Englantiin ja ryhtyi ker\xc3\xa4\xc3\xa4m\xc3\xa4\xc3\xa4n lintuja British Museumille. 20-luvun lopulla ja 30-luvun alussa h\xc3\xa4n teki amiraali Hubert Lynesin seurassa useita lintutieteellisi\xc3\xa4 retki\xc3\xa4 It\xc3\xa4-, Keski- ja etel\xc3\xa4iseen Afrikkaan. Merkitt\xc3\xa4vin retki oli Mosambikin Mount Namulille suuntautunut vuonna 1932. T\xc3\xa4ll\xc3\xa4 retkell\xc3\xa4 Vincent l\xc3\xb6ysi tieteelle uusina lintulajeina muun muassa bulbulirastaan (Modulatrix orostruthus)._NEWLINE_Vincent avioitui skottilaisen Mary Russellin kanssa Kapkaupungissa 1934. Vuonna 1935 he ostivat maatilan Natalista Mooi-joelta._NEWLINE_Toisessa maailmansodassa Vincent palveli everstin\xc3\xa4 Natal Carbineers joukko-osastossa It\xc3\xa4- ja Pohjois-Afrikassa. 1942 Vincent sai komennuksen Britannian armeijaan Haifaan Palestiinaan. Sodan j\xc3\xa4lkeen h\xc3\xa4nelle my\xc3\xb6nnettiin Brittil\xc3\xa4isen imperiumin ritarikunnan j\xc3\xa4senyys (MBE)._NEWLINE_Vuonna 1949 Vincent sai American Ornithologists' Unionin kirjeenvaihtajaj\xc3\xa4senyyden, ja h\xc3\xa4net valittiin Natal Parks Boardin ensimm\xc3\xa4iseksi johtajaksi. J\xc3\xa4rjest\xc3\xb6 n\xc3\xa4ytteli merkitt\xc3\xa4v\xc3\xa4\xc3\xa4 osaa leve\xc3\xa4huulisarvikuonon suojelussa KwaZulu-Natalin alueella 1950-luvulla. Vincent toimi The Ostrichin, Etel\xc3\xa4-Afrikan lintutieteellisen yhdistyksen julkaisun toimittajana 1940-luvun lopulta 1950-luvun alkupuolelle. Vuosina 1963\xe2\x80\x931967 Vincent osallistui International Council for Bird Preservationin (ICBP), nyky\xc3\xa4\xc3\xa4n BirdLife International, toimintaan, ja h\xc3\xa4net palkittiin ty\xc3\xb6st\xc3\xa4\xc3\xa4n WWF:n kultaisella mitalilla. Vincent j\xc3\xa4i el\xc3\xa4kkeelle 1974._NEWLINE_Vaimonsa Maryn kuoltua 1989 Vincent muutti Pietermaritzburgiin. 1993 Kwa-Zulu-Natalin yliopisto my\xc3\xb6nsi h\xc3\xa4nelle kunniatohtorin arvon. Paraxerus vincenti-oravalaji on nimetty h\xc3\xa4nen kunniakseen."